RÅDETS AFGØRELSE

af 24. januar 2000

om nedsættelse af et beskæftigelsesudvalg

(2000/98/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130,

under henvisning til udtalelse fra Europa-Parlamentet(1), og

ud fra følgende betragtninger:

(1) I artikel 3 i traktaten fastsættes, at Fællesskabets virke skal indebære fremme af samordning af medlemsstaternes beskæftigelsespolitikker med henblik på at øge deres effektivitet ved udvikling af en samordnet beskæftigelsesstrategi;

(2) i tredje del, afsnit VIII, i traktaten fastsættes de procedurer, som medlemsstaterne og Fællesskabet skal anvende med henblik på at udvikle en samordnet strategi for beskæftigelse og især for fremme af en veluddannet, velkvalificeret og smidig arbejdsstyrke og arbejdsmarkeder, som reagerer på økonomiske forandringer; det hedder i dette afsnit, at der skal nedsættes et rådgivende beskæftigelsesudvalg (i det følgende benævnt "udvalget");

(3) under udførelsen af sine opgaver, som omfatter rådgivning og bidrag til Rådets og Kommissionens arbejde, bør udvalget bidrage til at sikre, at den europæiske beskæftigelsesstrategi, den makroøkonomiske politikkoordinering og den økonomiske reformproces udformes og gennemføres på en konsekvent og gensidigt understøttende måde;

(4) det er ønskeligt, at udvalget og de fællesskabsorganer, der er involveret i samordningen af de økonomiske politikker, navnlig Det Økonomiske og Finansielle Udvalg og Udvalget for Økonomisk Politik, arbejder tæt sammen;

(5) udvalget bør arbejde tæt sammen med arbejdsmarkedets parter, især dem, der er repræsenteret i Det Stående Udvalg for Beskæftigelse som fastsat ved Rådets afgørelse 1999/207/EF af 9. marts 1999 om reform af Det Stående Udvalg for Beskæftigelse og om ophævelse af afgørelse 70/532/EØF(2);

(6) Beskæftigelsesudvalget erstatter Beskæftigelses- og Arbejdsmarkedsudvalget, der blev nedsat ved Rådets afgørelse 97/16/EF(3); afgørelse 97/16/EF bør derfor ophæves -

TRUFFET FØLGENDE AFGØRELSE:

Artikel 1

Institutioner og opgaver

1. Rådet nedsætter et rådgivende beskæftigelsesudvalg (i det følgende benævnt "udvalget"), som skal fremme samordningen mellem medlemsstaterne vedrørende beskæftigelses- og arbejdsmarkedspolitikkerne i fuld overensstemmelse med traktaten og under hensyn til Fællesskabets institutioners og organers beføjelser.

2. Udvalget har til opgave:

- at overvåge beskæftigelsessituationen og beskæftigelsespolitikkerne i medlemsstaterne og Fællesskabet

- med forbehold af traktatens artikel 207 at afgive udtalelser på Rådets eller Kommissionens anmodning eller på eget initiativ og at bidrage til forberedelsen af Rådets arbejde som nævnt i traktatens artikel 128.

Med henblik herpå bør udvalget ligeledes bl.a.

- fremme hensynet til målet om et højt beskæftigelsesniveau, når fællesskabspolitikker og -aktiviteter udformes og gennemføres

- bidrage til den procedure, der skal føre til vedtagelsen af de overordnede retningslinjer for de økonomiske politikker med henblik på at sikre sammenhæng med retningslinjerne for beskæftigelsen og disse retningslinjer og bidrage til synergien mellem den europæiske beskæftigelsesstrategi, den makroøkonomiske politikkoordinering og den økonomiske reformproces på en gensidigt understøttende måde

- deltage i den makroøkonomiske dialog på fællesskabsplan

- fremme udveksling af oplysninger og erfaringer mellem medlemsstaterne og med Kommissionen.

Artikel 2

Medlemmer

1. Hver medlemsstat og Kommissionen udpeger to medlemmer til udvalget. De kan også udpege to suppleanter.

2. De ordinære medlemmer af og suppleanterne i udvalget udvælges blandt højtstående embedsmænd eller erfarne eksperter med meget stor viden om beskæftigelses- og arbejdsmarkedspolitikken i medlemsstaterne.

3. Udvalget kan gøre brug af eksterne eksperter, når dette er hensigtsmæssigt.

Artikel 3

Arbejdsmetoder

1. Udvalget vælger en formand blandt de medlemmer, der er udpeget af medlemsstaterne, for en toårig periode, der ikke kan forlænges.

2. Formanden bistås af fire næstformænd, hvoraf to vælges af udvalget blandt dets medlemmer for en toårig periode. Den tredje repræsenterer den medlemsstat, der har formandskabet i Rådet. Den fjerde repræsenterer den medlemsstat, der efterfølgende vil få formandskabet.

3. Kommissionen stiller analytisk og organisatorisk støtte til rådighed for udvalget. Den udpeger en medarbejder til sekretær, som handler efter instruks fra udvalget, når vedkommende bistår udvalget i at udføre sine opgaver. Kommissionen holder kontakt med Rådets generalsekretariat om afholdelse af møder.

4. Udvalget fastsætter selv sin forretningsorden.

5. Formanden indkalder til møde i udvalget, enten på eget initiativ eller på anmodning af et flertal af udvalgets medlemmer.

Artikel 4

Arbejdsgrupper

Udvalget kan overlade behandlingen af særlige spørgsmål til suppleanterne eller kan nedsætte arbejdsgrupper med dette formål. I så tilfælde fungerer et ordinært medlem af eller en suppleant i udvalget eller en tjenestemand fra Kommissionen der udnævnes af udvalget, som formand. Arbejdsgrupperne kan anmode eksperter om bistand.

Artikel 5

Forbindelsen til andre organer

1. Under udøvelsen af sit mandat hører udvalget arbejdsgivere og arbejdstagere. I denne forbindelse etablerer det kontakter med de arbejdsmarkedsparter, der er repræsenteret i Det Stående Udvalg for Beskæftigelse.

2. Når det er hensigtsmæssigt, samarbejder udvalget med andre relevante organer eller udvalg, der er beskæftiget med forhold vedrørende den økonomiske politik.

Artikel 6

Ophævelse

Beskæftigelses- og Arbejdsmarkedsudvalget, der blev nedsat ved afgørelse 97/16/EF, ophører med at eksistere på datoen for første møde i det udvalg, der nedsættes ved nærværende afgørelse. Udvalgets første møde finder sted senest fire måneder efter datoen for vedtagelse af denne afgørelse.

Afgørelse 97/16/EF ophæves på den dato, hvor Beskæftigelses- og Arbejdsmarkedsudvalget ophører med at eksistere.

Artikel 7

Offentliggørelse

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 24. januar 2000.

På Rådets vegne

L. CAPOULAS SANTOS

Formand

(1) Udtalelse afgivet den 4. november 1999 (endnu ikke offentliggjort i EFT).

(2) EFT L 72 af 18.3.1999, s. 33.

(3) EFT L 6 af 10.1.1997, s. 32.